Ο **Νάντορ Χιντεγκούτι** (ουγγρικά: *Nándor Hidegkuti*, 3 Μαρτίου 1922 – 14 Φεβρουαρίου 2002), ήταν Ούγγρος διεθνής ποδοσφαιριστής και προπονητής. Αγωνίστηκε ως κεντρικός επιθετικός κυρίως για την ΜΤΚ Βουδαπέστης, ενώ ήταν βασικό στέλεχος της εθνικής Ουγγαρίας της δεκαετίας του 1950. Ένας ιδιαίτερα αποτελεσματικός σκόρερ, σημείωσε 523 γκολ σε επίσημους αγώνες και περισσότερα από 1.000 συμπεριλαμβανομένων και των φιλικών.

Βιογραφία
---------

### Καριέρα σε συλλόγους

Ο Χιντεγκούτι γεννήθηκε από οικογένεια αστικής τάξης στη Βουδαπέστη (η μητέρα του είχε ανώτερη θέση σε εργοστάσιο και ο πατέρας του υπήρξε στρατιωτικός ήρωας του Πρώτου Παγκοσμίου Πολέμου) και άρχισε να παίζει σε μικρούς συλλόγους σε περιφερειακό επίπεδο σε ηλικία 16 ετών. Το μεγάλο βήμα στην καριέρα του ήρθε το 1946, όταν μεταγράφηκε στη ΜΤΚ Βουδαπέστης. Με την πολιτική αλλαγή του 1949 η ΜΤΚ υπέστη αλλαγές κυρίως στο όνομά της και αρχικά έγινε *Textiles SE*, μετά *Bástya SE*, στη συνέχεια *Vörös Lobogó SE* και τελικά επέστρεψαν στο MTK. Η δεκαετία του 1950 αποδείχθηκε επιτυχημένη εποχή για τον σύλλογο. Ο Χιντεγκούτι αγωνίστηκε ως κεντρικός επιθετικός και με προπονητή τον Μάρτον Μπούκοβι ανταγωνίστηκε τη Χόνβεντ που είχε συγκεντρώσει τα σημαντικότερα στελέχη της εθνικής ομάδας και κατέκτησε τρεις τίτλους στο πρωτάθλημα, ένα Ουγγρικό Κύπελλο και ένα Κύπελλο Μιτρόπα. Το 1955 στον τελικό του Κυπέλλου Μιτρόπα σημείωσε χατ τρικ με αντίπαλο τη Ντούκλα Πράγας, στην πρώτη από τις δύο νίκες (6–1) στην άνετη επικράτηση του τίτλου. Στις 9 Ιανουαρίου 1955 στο πιο εντυπωσιακό παιχνίδι στην ιστορία του πρωταθλήματος Ουγγαρίας η Χόνβεντ νίκησε την ΜΤΚ Βουδαπέστης με 9–7 με τέσσερα τέρματα του Χιντεγκούτι και ίσο αριθμό από το Φέρεντς Πούσκας. Το 1955–56, ως *Vörös Lobogó SE*, αγωνίστηκε επίσης στο πρώτο Ευρωπαϊκό Κύπελλο Πρωταθλητριών. Ο Χιντεγκούτι σκόραρε δύο φορές καθώς νίκησαν την Άντερλεχτ με 10–4 συνολικά στον πρώτο γύρο. Έκλεισε την καριέρα του το 1958 παραμένοντας στην Ουγγαρία μετά την Ουγγρική Επανάσταση του 1956 έχοντας σημειώσει για τη ΜΤΚ περισσότερα από 500 γκολ, από τα οποία τα 283 σε 355 επίσημους αγώνες και 371 τέρματα πρωταθλήματος, από τα οποία τα 270 στην πρώτη κατηγορία.

### Διεθνής καριέρα

Κατά τη δεκαετία του 1950 ήταν σημαντικό μέλος της θρυλικής Εθνικής Ουγγαρίας, που συμπεριλάμβανε παίκτες όπως οι Πούσκας, Σάντορ Κότσις, Γιόζεφ Μπόζικ και Ζόλταν Τσίμπορ γνωστής ως «Μαγικοί Μαγυάροι». Σκόραρε μόλις οκτώ λεπτά στο διεθνές ντεμπούτο του εναντίον της Ρουμανίας και αργότερα πρόσθεσε ένα δεύτερο στο δρόμο για τη νίκη με 7–2. Εκείνη την ημέρα, το την επιτυχία του στο σκοράρισμα συνάντησε ο Πούσκας, ο οποίος είχε κάνει το ντεμπούτο του για την εθνική ομάδα τον προηγούμενο μήνα. Όμως, όντας πέντε χρόνια μεγαλύτερος από τον Πούσκας, ο Χιντεγκούτι έγινε τελικά γνωστός ως Öreg - παλιός, γέρος - από τους διεθνείς συναδέλφους του.

Μεταξύ 1945 και 1958, ο Χιντεγκούτι έκανε 69 εμφανίσεις και σημείωσε 39 γκολ για την Ουγγαρία. Δύο χρόνια αργότερα μετά το ντεμπούτο του, στις 17 Αυγούστου 1947, έκανε τη δεύτερη διεθνή του εμφάνιση και σημείωσε χατ τρικ απέναντι στη Βουλγαρία. Στις 18 Νοεμβρίου 1951 σημείωσε ένα ακόμα χατ τρικ κατά της Φινλανδίας. Παρ' αυτά δεν ήταν βασικός μέχρι το 1952 έχοντας ισχυρό ανταγωνισμό στη θέση του και στους μέχρι τότε αγώνες συχνά αγωνιζόταν ως δεξιός ακραίος επιθετικός. Έγινε σημαντικός παίκτης στη «Χρυσή Ομάδα» αγωνιζόμενος ως «ψευδές 9» (*false 9*). Στη δεκαετία του 1950 η συντριπτική πλειοψηφία των ομάδων του παγκοσμίου ποδοσφαίρου χρησιμοποιουσε ακόμη τον παραδοσιακό σχηματισμό WM. Ο Χιντεγκούτι ήταν ο πρώτος Ευρωπαίος που λειτούργησε διαφορετικά κάτω από τις οδηγίες τόσο του Μπούκοβι (που θεωρείται ο «πατέρας» της εφαρμογής), όσο του ομοσπονδιακού τεχνικού Γκούσταβ Σέμπες: έρχονταν προς τα πίσω όταν αναπτυσσόταν η ομάδα επιτρέποντας στους υπόλοιπους να εκμεταλλευτούν το χώρο και κυρίως τους Πούσκας και Κότσις. Εκείνη την εποχή ήταν μία επαναστατική τακτική, που απαιτούσε από τον κεντρικό επιθετικό να έχει εξαιρετικό έλεγχο μπάλας, δεξιότητες πασαρίσματος και επίγνωση θέσης. Ήταν οι αρχές της εφαρμογής του συστήματος 4–2–4 που επικράτησε στα τέλη της δεκαετίας του 1950. Παρά τη σημασία της παρουσίας του στην ανάπτυξη του παιχνιδιού της εθνικής ομάδας και τον απαράμιλλο τρόπο λειτουργίας του συχνά υποτιμάται ιστορικά.

Στους Ολυμπιακούς Αγώνες του Ελσίνκι το 1952, οι «Μαγικοί Μαγυάροι» κέρδισαν εύκολα το χρυσό μετάλλιο με πέντε νίκες σε ισάριθμους αγώνες, νικώντας στον ημιτελικό την κάτοχο του τίτλου Σουηδία με 6–0 (όπου σημείωσε το μοναδικό του τέρμα στη διοργάνωση) και στον τελικό τη Γιουγκοσλαβία με 2–0. Το 1953 ο Χιντεγκούτι ήταν από τους πρωταγωνιστές της ιστορικής νίκης των Μαγυάρων επί της Αγγλίας στο Λονδίνο με 6–3 σημειώνοντας τρία γκολ (το πρώτο στα 50 δευτερόλεπτα από την έναρξη), σε συνάντηση που τότε ονομάστηκε «ο αγώνας του αιώνα». Σε ένα αγώνα με συντριπτική υπεροχή των Ούγγρων (35 τελικές προσπάθειες έναντι 6 των γηπεδούχων), ο Χιντεγκούτι σημείωσε το τελευταίο γκολ μετά από μια άριστη συνεργασία με 10 πάσες μεταξύ των συμπαικτών του.  Μέχρι τότε η Αγγλία μετρούσε 81 νίκες σε 124 εντός έδρας αγώνες. Ο κεντρικός μέσος Χάρι Τζόνσον που είχε αναλάβει τη φρούρησή του, δεν ήταν σίγουρος αν θα ακολουθούσε το Χιντεγκούτι ή θα έμενε στη θέση του, και ως εκ τούτου παρασύρθηκε σε όλο το γήπεδο από τη διαρκή κίνηση του Ούγγρου. Ο χώρος που άφησε στην καρδιά της άμυνας εκμεταλλεύτηκαν πλήρως ο Πούσκας και ο Κότσις. Ο Τζόναθαν Ουίλσον (*Jonathan Wilson*) στο βιβλίο του *Revolution on the Turf* έγραψε χαρακτηριστικά: «Ήταν ο Χιντεγκούτι που κατέστρεψε την Αγγλία». Ήταν η πρώτη ήττα των Άγγλων στην έδρα τους από μια μη βρετανική ομάδα, και ακολουθήθηκε από τη συντριβή τους στη Βουδαπέστη μετά από λίγους μήνες με 7–1. Ο αντικαταστάτης του Τζόνστον, Σιντ Όουεν, έλαβε εντολή από τον προπονητή της Αγγλίας, να μην ακολουθήσει τον Χιντεγκούτι, αφήνοντας το καθήκον να τον πάρει στα άκρα, χωρίς όμως ουσιαστικό αποτέλεσμα. Ο Τομ Φίνεϊ δήλωσε χαρακτηριστικά: «Λυπήθηκα για τον Όουεν, που προσπαθούσε να σταματήσει την επίθεση από τον Χιντεγκουτι, τον Πούσκας και τον Κότσις. Τι τρομακτική εμπειρία για εκείνον μόλις στη δεύτερη διεθνή του εμφάνιση».

Η Εθνική Ουγγαρίας μετά τη λήξη του τελικού των Ολυμπιακών Αγώνων του 1952. Ο Χιντεγκούτι είναι τρίτος από δεξιά
Στο Παγκόσμιο Κύπελλο του 1954 η Ουγγαρία ήταν το απόλυτο φαβορί διαθέτοντας την για πολλούς καλύτερη ομάδα όλων των εποχών σε σειρά ετών. Στον αγώνα του πρώτου γύρου οι Ούγγροι είχαν συντρίψει τους Γερμανούς με 8–3 με δύο τέρματα του Χιντεγκούτι, ο οποίος σκόραρε και στους δύο αγώνες με αντίπαλο τη φιναλίστ της προηγούμενης διοργάνωσης (Βραζιλία και Ουρουγουάη). Η ήττα όμως στον τελικό από τη Δυτική Γερμανία έμεινε γνωστή ως το «Θαύμα της Βέρνης». Οι φήμες ότι η απόδοση των Γερμανών δεν ήταν φυσική αλλά ότι οι παίκτες ήταν ντοπαρισμένοι έκαναν άμεσα την εμφάνισή τους. Μισό αιώνα αργότερα γίνονταν έρευνες για τα όσα συνέβησαν σε εκείνο τον τελικό: η γερμανική Ολυμπιακή Επιτροπή το 2010 αποκάλυψε ότι οι παίκτες είχαν ντοπαριστεί με περβιτίνη, μία μεθαμφεταμίνη επίσης γνωστής ως «φάρμακο του στρατιώτη», γεγονός που αποδείχθηκε ότι βρισκόταν στα πλαίσια μακροχρόνιου προγράμματος ντόπινγκ των Γερμανών από τη δεκαετία του 1940. Αξίζει να σημειωθεί ότι η FIFA καθιέρωσε το έλεγχο ντόπινγκ στο Παγκόσμιο Κύπελλο του 1966. Ο Χιντεγκούτι συμπεριλήφθηκε στην καλύτερη ενδεκάδα της διοργάνωσης.

Το τελευταίο του παιχνίδι με την εθνική Ουγγαρίας (69 αγώνες, 39 τέρματα) ήταν στο Παγκόσμιο Κύπελλο του 1958 με αντίπαλο το Μεξικό στη νίκη της ομάδας του με 4–0. Κατά τη διάρκεια της καριέρας του σημείωσε συνολικά 523 γκολ σε 674 επίσημους αγώνες και συμπεριλαμβανομένων και των φιλικών τουλάχιστον 1.043.

### Προπονητής

Μετά το τέλος της ποδοσφαιρικής του καριέρας ασχολήθηκε με την προπονητική, αναλαμβάνοντας πρώτα τη ΜΤΚ ως βοηθός προπονητής το 1959. Ακολούθησε η Φιορεντίνα, στη οποία πήγε ως βοηθός το Νοέμβριο του 1960 αλλά ανέλαβε ως πρώτος προπονητής από τον Ιανουάριο του 1961. Με την Φιορεντίνα κατέκτησε το Κύπελλο Κυπελλούχων το 1961 και έφτασε στον τελικό του Κυπέλλου Ιταλίας την ίδια χρονιά, οδηγώντας την ομάδα στη νίκη με 2–0 επί της Λάτσιο και την κατάκτηση του τροπαίου. Επέστρεψε στην Ουγγαρία στις αρχές του 1963 και οδήγησε την Γκιόρι ΕΤΟ στον πρώτο τίτλο πρωταθλήματος στην ιστορία του συλλόγου την ίδια χρονιά. Εφαρμόζοντας τις πειθαρχημένες τακτικές που έμαθε στην Ιταλία, με μεγάλη έμφαση στην άμυνα, κατάφερε να ανεβάσει την ομάδα από την έκτη θέση της προηγούμενης χρονιάς στο πρωτάθλημα. Την επόμενη σεζόν στο Κύπελλο Πρωταθλητριών Ευρώπης, η Γκιόρι ΕΤΟ έφτασε μέχρι τα ημιτελικά, όπου αποκλείστηκε από τη Μπενφίκα. Τη μεγαλύτερη συγκομιδή τίτλων είχε με την Αλ Αχλί, με την οποία κατέκτησε πέντε πρωταθλήματα Αιγύπτου και ένα Κύπελλο.

Μετά το θάνατό του, το 2002 η ΜΤΚ Βουδαπέστης μετονόμασε την έδρα της σε «Στάδιο Νάντορ Χιντεγκούτι» προς τιμήν του, ενώ το 2023 ένα άγαλμά του εγκαινιάστηκε στην είσοδο.

Στατιστικά στοιχεία καριέρας
----------------------------

| Ομάδα | Περίοδος | Επίσημοιαγώνες | Φιλικοίαγώνες | Σύνολο |
| --- | --- | --- | --- | --- |
| αγώνες | γκολ | αγώνες | γκολ | αγώνες | γκολ |
| Ουιλάκι ΦΚ | 1938–1941 | 55 | 48 | 4 | 6 | 59 | 54 |
| Γκαζμούβεκ | 1941–1943 | 38 | 30 | 8 | 10 | 46 | 40 |
| Ελεκτρόμος ΦΚ | 1943–1944 | 64 | 41 | 21 | 24 | 85 | 65 |
| Χερμιναμεζέι ΑΚ | 1945–1946 | 37 | 38 | 6 | 11 | 43 | 49 |
| ΜΤΚ Βουδαπέστης | 1946–1958 | 355 | 283 | 176 | 223 | 531 | 506 |
| Άλλες ομάδες | 1941–1950 | - | - | 7 | 7 | 7 | 7 |
| ΜΤΚ senior | 1959–1965 | - | - | 13 | 35 | 13 | 35 |
| Regi Valogatott | 1959 | - | - | 2 | 0 | 2 | 0 |
| Ουγγαρία | 1945–1958 | 69 | 39 | 111 | 136 | 180 | 175 |
| Ουγγαρία (άλλα) | 1951–1956 | 8 | 12 | - | - | 8 | 12 |
| Ουγγαρία Β | 1945–1955 | 10 | 12 | 21 | 38 | 31 | 50 |
| Επιλογή Βουδαπέστης | 1943–1958 | 20 | 12 | 10 | 16 | 30 | 28 |
| Επιλογή Βουδαπέστης (νέων) | 1943 | 1 | 0 | - | - | 1 | 0 |
| Επιλογή Βουδαπέστης (εφήβων) | 1938–1941 | 2 | 1 | 6 | 5 | 8 | 6 |
| Επιλογή Βουδαπέστης (ερασ) | 1942 | 1 | 2 | - | - | 1 | 2 |
| Textiles válogatott | 1950 | 1 | 1 | - | - | 1 | 1 |
| Ουγγαρία senior | 1951–1956 | 12 | 4 | 15 | 9 | 27 | 13 |
| Σύνολα | 674 | 523 | 400 | 520 | 1.074 | 1.043 |

Πηγή: RSSSF - Nandor Hidegkuti (2024)

Τίτλοι και διακρίσεις
---------------------

### Ποδοσφαιριστής

**MTK Βουδαπέστης**

* Πρωτάθλημα Ουγγαρίας (3) : 1951, 1953, 1958
* Κύπελλο Ουγγαρίας : 1952
* Μιτρόπα Καπ : 1955

**Ουγγαρία**

* Ολυμπιακό χρυσό μετάλλιο : 1952
* Διεθνές Κύπελλο Κεντρικής Ευρώπης : 1953

**Ατομικές διακρίσεις**

* Παίκτης της Χρονιάς της Ομοσπονδίας Ποδοσφαίρου της Ουγγαρίας : 1953
* Καλύτερη Ομάδα Παγκόσμιου Κυπέλλου : 1954

### Προπονητής

**Φιορεντίνα**

* Κύπελλο Ιταλίας : 1961
* Ευρωπαϊκό Κύπελλο Κυπελλούχων : 1961

**Γκιόρι ΕΤΟ ΦΚ**

* Πρωτάθλημα Ουγγαρίας : 1963

**Αλ Αχλί**

* Αιγυπτιακό πρωτάθλημα (5) : 1975, 1976, 1977, 1979, 1980
* Κύπελλο Αιγύπτου : 1978

Δείτε επίσης
------------

* Κατάλογος ποδοσφαιριστών ανδρών με 500 ή περισσότερα γκολ

Παραπομπές
----------

1. 1 2  «RSSSF : Prolific Scorers Data». Αρχειοθετήθηκε από το πρωτότυπο στις 19 Ιανουαρίου 2024. Ανακτήθηκε στις 19 Ιανουαρίου 2024.
2. 1 2  «Prolific Scorers Data - Nandor Hidegkuti - Additional Data». Ανακτήθηκε στις 20 Ιανουαρίου 2024.
3. 1 2 3 4  «Nandor Hidegkuti». Αρχειοθετήθηκε από το πρωτότυπο στις 20 Ιανουαρίου 2024. Ανακτήθηκε στις 20 Ιανουαρίου 2024.
4. 1 2 3  «Nándor Hidegkuti, le maestro du Onze d'or». Αρχειοθετήθηκε από το πρωτότυπο στις 25 Σεπτεμβρίου 2022. Ανακτήθηκε στις 25 Σεπτεμβρίου 2022.
5. ↑  «Coupe Mitropa 1955 : L'apogée de la Hongrie des clubs». Ανακτήθηκε στις 1 Ιουλίου 2023.
6. ↑  «Puskas 4-4 Hidegkuti – The Craziest Hungarian League Match Of All Time» (στα Αγγλικά). Αρχειοθετήθηκε από το πρωτότυπο στις 20 Σεπτεμβρίου 2021. Ανακτήθηκε στις 20 Σεπτεμβρίου 2021.
7. ↑  «MUTUAL POKERS RECORDS». Αρχειοθετήθηκε από το πρωτότυπο στις 3 Ιουνίου 2023. Ανακτήθηκε στις 3 Ιουνίου 2023.
8. ↑  «MTK Budapest: All Fake Nines & No Fans». Ανακτήθηκε στις 2 Ιουλίου 2020.
9. 1 2 3  «UEFA : Magic Magyar Hidegkuti dies». Αρχειοθετήθηκε από το πρωτότυπο στις 20 Μαΐου 2023. Ανακτήθηκε στις 20 Μαΐου 2023.
10. 1 2 3  «Nándor Hidegkuti - Goals in International Matches». Ανακτήθηκε στις 2 Ιουλίου 2020.
11. ↑  «FIFA : Hidegkuti's historic header». Αρχειοθετήθηκε από το πρωτότυπο στις 10 Απριλίου 2021. Ανακτήθηκε στις 10 Απριλίου 2021.
12. ↑  «VITÉZ HIDEGKUTHY: BAJTÁRSAK, BAJOK, BAJNOKOK». Αρχειοθετήθηκε από το πρωτότυπο στις 19 Φεβρουαρίου 2024. Ανακτήθηκε στις 19 Φεβρουαρίου 2024.
13. 1 2  «Father of total football». Αρχειοθετήθηκε από το πρωτότυπο στις 7 Απριλίου 2016. Ανακτήθηκε στις 7 Απριλίου 2016.
14. ↑  «Flashback : au temps de la fameuse domination hongrois». Αρχειοθετήθηκε από το πρωτότυπο στις 25 Οκτωβρίου 2021. Ανακτήθηκε στις 14 Ιουνίου 2020.
15. ↑  «9 Best False Nines in World Football History». Αρχειοθετήθηκε από το πρωτότυπο στις 23 Οκτωβρίου 2022. Ανακτήθηκε στις 23 Οκτωβρίου 2022.
16. 1 2  «Nandor Hidegkuti». Αρχειοθετήθηκε από το πρωτότυπο στις 19 Μαρτίου 2022. Ανακτήθηκε στις 19 Μαρτίου 2022.
17. ↑  «Top 25 Greatest Soccer Players You've Never Heard Of». Αρχειοθετήθηκε από το πρωτότυπο στις 15 Αυγούστου 2023. Ανακτήθηκε στις 15 Σεπτεμβρίου 2023.
18. ↑  «Olympic football tournament 1952». Ανακτήθηκε στις 7 Μαΐου 2020.
19. ↑  «The end of England's football supremacy – 60 years on». Ανακτήθηκε στις 13 Ιουνίου 2022.
20. ↑  «IOC : The last charge of Hungary's Magical Magyars». Αρχειοθετήθηκε από το πρωτότυπο στις 3 Αυγούστου 2023. Ανακτήθηκε στις 3 Αυγούστου 2023.
21. ↑  «Hungary's Famous Victory». Αρχειοθετήθηκε από το πρωτότυπο στις 26 Μαΐου 2021. Ανακτήθηκε στις 18 Αυγούστου 2021.
22. ↑  «FIFA : The brains behind the Magical Magyars». Αρχειοθετήθηκε από το πρωτότυπο στις 11 Νοεμβρίου 2012. Ανακτήθηκε στις 11 Νοεμβρίου 2012.
23. ↑  «Eine magische Lehrstunde». Αρχειοθετήθηκε από το πρωτότυπο στις 25 Νοεμβρίου 2023. Ανακτήθηκε στις 25 Νοεμβρίου 2023.
24. ↑  «Mighty Magyars: BBC Identifies Legedary Hungarian "Golden Team" As Best-Ever Football Team». Αρχειοθετήθηκε από το πρωτότυπο στις 3 Φεβρουαρίου 2020. Ανακτήθηκε στις 13 Μαΐου 2020.
25. ↑  «When Hungary taught the world to play football». Αρχειοθετήθηκε από το πρωτότυπο στις 4 Νοεμβρίου 2020. Ανακτήθηκε στις 13 Μαΐου 2020.
26. ↑  «As 16 Maiores Seleções do Imortais!». Αρχειοθετήθηκε από το πρωτότυπο στις 27 Φεβρουαρίου 2023. Ανακτήθηκε στις 27 Φεβρουαρίου 2023.
27. ↑  «FIFA : The Miracle of Berne». Αρχειοθετήθηκε από το πρωτότυπο στις 21 Οκτωβρίου 2020. Ανακτήθηκε στις 21 Οκτωβρίου 2020.
28. ↑  «*Le Monde* : Le Monde Mondial 1954 : le miracle allemand». Ανακτήθηκε στις 15 Ιουνίου 2020.
29. ↑  «West Germany's 1954 World Cup win may have been drug-fuelled, says study». Ανακτήθηκε στις 14 Μαΐου 2020.
30. ↑  «Παγκόσμιο Κύπελλο 1954 : Το "θαύμα" της Βέρνης». Ανακτήθηκε στις 24 Απριλίου 2020.
31. ↑  «*Le Monde Football* : les champions du monde allemands de 1954 étaient dopés». Ανακτήθηκε στις 15 Ιουνίου 2020.
32. ↑  «West Germany's culture of doping kept under wraps». Ανακτήθηκε στις 2 Νοεμβρίου 2020.
33. ↑  «FIFA World Cup All Star teams» (στα Αγγλικά). Αρχειοθετήθηκε από το πρωτότυπο στις 30 Ιουνίου 2016. Ανακτήθηκε στις 27 Μαΐου 2020. CS1 maint: Unfit url (link)
34. ↑  «REMINISCENCE: NÁNDOR HIDEGKUTI REMAINED A FOOTBALLER ON THE BENCH AS WELL». Αρχειοθετήθηκε από το πρωτότυπο στις 18 Φεβρουαρίου 2024. Ανακτήθηκε στις 18 Φεβρουαρίου 2024.
35. ↑  «EMLÉKEZÉS: HÚSZ ÉVE HUNYT EL HIDEGKUTI NÁNDOR». Αρχειοθετήθηκε από το πρωτότυπο στις 18 Φεβρουαρίου 2024. Ανακτήθηκε στις 18 Φεβρουαρίου 2024.
36. ↑  «HIDEGKUTITÓL VEREBESIG - ETO-ARANYAK NYOMÁBAN, I. RÉSZ». Αρχειοθετήθηκε από το πρωτότυπο στις 18 Φεβρουαρίου 2024. Ανακτήθηκε στις 18 Φεβρουαρίου 2024. CS1 maint: Unfit url (link)
37. ↑  «MTK: FELAVATTÁK HIDEGKUTI NÁNDOR SZOBRÁT A STADIONNÁL». Αρχειοθετήθηκε από το πρωτότυπο στις 18 Φεβρουαρίου 2024. Ανακτήθηκε στις 18 Φεβρουαρίου 2024.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Νάντορ Χιντεγκούτι** |

* Νάντορ Χιντεγκούτι στη FIFA (αρχειοθετημένος) (Αγγλικά)Edit on Wikidata

* Νάντορ Χιντεγκούτι's προφίλ παίκτη στο National-Football-Teams.comEdit on Wikidata
* Story of the Magyars: The Real Miracle Αρχειοθετήθηκε 2021-05-01 στο Wayback Machine.

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 121443979
* ISNI: 0000 0000 7943 4805

 |

 |